CELEX: 32021R1175
Language: bg
Date: 2021-07-16 00:00:00
Title: Регламент (ЕС) 2021/1175 на Комисията от 16 юли 2021 година за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на полиоли в някои нискоенергийни сладкарски изделия (текст от значение за ЕИП)

19.7.2021   
               
               
                  BG
               
               
                  Официален вестник на Европейския съюз
               
               
                  L 256/53
               
            
         РЕГЛАМЕНТ (ЕС) 2021/1175 НА КОМИСИЯТА
         от 16 юли 2021 година
         за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на полиоли в някои нискоенергийни сладкарски изделия
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
         като има предвид, че:
         
                     (1)
                  
                  
                     В приложение II към Регламент (ЕО) № 1333/2008 се установява списък на Съюза на добавките, одобрени за употреба в храни, и се определят условията за това.
                  
               
                     (2)
                  
                  
                     Посоченият списък може да се актуализира в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), по инициатива на Комисията или при постъпване на заявление.
                  
               
                     (3)
                  
                  
                     На 18 декември 2018 г. беше подадено заявление за разрешаване на употребата на полиолите като подсладители в нискоенергийни твърди сладкарски изделия (бонбони и близалки), меки сладкарски изделия (дъвчащи бонбони, плодови гумени бонбони и захарни продукти/желирани бонбони), лакриц, нуга и марципан; силно ароматизирани пастили за гърло и сладки дражета за освежаване на дъха. Впоследствие в съответствие с член 4 от Регламент (ЕО) № 1331/2008 на държавите членки бе предоставен достъп до заявлението.
                  
               
                     (4)
                  
                  
                     Полиолите са нискокалорични подсладители и могат да се употребяват за частично или цялостно заместване на калоричните захари в някои сладкарски изделия. Това води до намаляване на енергийната стойност на изделията и предлага на потребителите продукти с ниско енергийно съдържание в съответствие с член 7 от Регламент (ЕО) № 1333/2008. Съчетаването на полиоли и захари в нискоенергийни сладкарски изделия придава сладост на продуктите и осигурява желаните функционални и органолептични свойства, които не могат да бъдат постигнати с други съставки или само чрез употребата на полиоли.
                  
               
                     (5)
                  
                  
                     Ограничената употреба на полиолите като подсладители в храни се смята за приемлива, при условие че се взема предвид слабителното им действие (3). В Регламент (ЕО) № 1333/2008 като цяло не се позволява употребата на полиоли в напитки поради потенциалното им слабително действие. Когато обаче се използват в твърди храни, като например сладкарските изделия — предмет на заявлението, е малко вероятно полиолите да причинят нежелани лаксативни симптоми при консумация под 20 g полиоли дневно от всички източници (4). Поради това Регламент (ЕО) № 1333/2008 вече позволява тяхната употреба quantum satis в храни от категория 05.2 „Други сладкарски изделия, включително сладки дражета за освежаване на дъха“, с цел, наред с друго, цялостна замяна на захарите в продукти без добавени захари. Предложеното разширяване на употребата се отнася само до частичната замяна на захарите в същите видове продукти, и поради това полиолите могат да се използват на ниво, което не е свързано с нежелани лаксативни симптоми.
                  
               
                     (6)
                  
                  
                     Съгласно член 3, параграф 2 от Регламент (ЕО) № 1331/2008 Комисията трябва да изиска становището на Органа, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не съществува вероятност актуализацията да има отражение върху здравето на човека. Разрешаването на употребата на полиолите като подсладители в нискоенергийни сладкарски изделия, наред с вече разрешеното им използване в сладкарски изделия без добавена захар, представлява актуализация на този списък, която не може да окаже въздействие върху човешкото здраве. Следователно не е необходимо да се изисква становището на Органа. За да се гарантира, че потребителите получават подходяща информация, етикетирането на храни, които съдържат повече от 10 добавени полиоли, разрешени съгласно приложение II към Регламент (ЕО) № 1333/2008 трябва да включва задължителната декларация „прекомерната консумация може да предизвика слабителен ефект“ в съответствие с приложение III към Регламент (ЕС) № 1169/2011 на Европейския парламент и на Съвета (5).
                  
               
                     (7)
                  
                  
                     Следователно е целесъобразно да се разреши употребата quantum satis на полиолите като подсладител в някои нискоенергийни продукти, посочени в първото изречение на съображение (3), в подкатегория храни 05.2 „Други сладкарски изделия, включително сладки дражета за освежаване на дъха“.
                  
               
                     (8)
                  
                  
                     Приложение II към Регламент (ЕО) № 1333/2008 следва да бъде съответно изменено.
                  
               
                     (9)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложение II към Регламент (ЕО) № 1333/2008 се изменя в съответствие с приложението към настоящия регламент.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 16 юли 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 354, 31.12.2008 г., стр. 16.
         
            (2)  Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (ОВ L 354, 31.12.2008 г., стр. 1).
         
            (3)  Доклад на Научния комитет по храните (НКХ) относно подсладителите (НКХ, 1984 г.), Становище на НКХ относно еритритол (становище от 5 март 2003 г.)
         
            (4)  Доклад на Научния комитет по храните (НКХ) относно подсладителите (Становище, изразено на 11 декември 1987 г. и 10 ноември 1988 г.)
         
            (5)  Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (ОВ L 304, 22.11.2011 г., стр. 18).
      
      
         
            ПРИЛОЖЕНИЕ
            В част Д от приложение II към Регламент (ЕО) № 1333/2008 в категорията храни 05.2 „Други сладкарски изделия, включително сладки дражета за освежаване на дъха“ се вмъква следното вписване след вписването за група IV „Полиоли“, разрешени с ограничението „само за глазирани плодове, нискоенергийни продукти или без добавена захар“:
            
               
                            
                        
                        
                           „Група IV
                        
                        
                           Полиоли
                        
                        
                           
                              quantum satis
                           
                        
                        
                            
                        
                        
                           само твърди бонбони и близалки, дъвчащи бонбони, плодови гумени бонбони и други захарни изделия /желирани бонбони, лакриц, сладки дражета за освежаване на дъха и силно ароматизирани пастили за гърло, нискоенергийни или без добавена захар“